Swerfwerkery: Weeg die voor- en nadele op voor jy bedank - Jou Werk | Solidariteit WêreldJou Werk | Solidariteit Wêreld
Tuis › 2016-cv › Swerfwerkery: Weeg die voor- en nadele op voor jy bedank
Swerfwerkery: Weeg die voor- en nadele op voor jy bedank
Donderdag | 17 Maart | 2016
Wat is die beste: om baie tussen werke rond te beweeg of om langer in poste aan te bly? Dit hang van die konteks af en etlike faktore moet in ag geneem word.
Hoewel swerfwerkery (job hopping) tereg ’n negatiewe konnotasie ontwikkel het, is daar tog redes hoekom korterige periodes by verskillende werkgewers ook verdienstelik en nodig is.
Hoekom langer in poste aanbly?
Navorsing het gelei tot gebiedende argumente teen te veel rondspringery tussen werke.
“Wanneer ʼn werkgewer na CV’s kyk, gaan daar altyd rooi ligte aan indien ʼn persoon baie van werk verander,” sê Anneri Leach, menslikehulpbronbestuurder by Solidariteit. “Die meeste werkgewers bestee baie tyd en geld aan personeel in die vorm van byvoorbeeld opleiding. Hulle sal dus liewer iemand vir ʼn pos oorweeg wat ten minste ʼn hele klompie jare vir hulle sal werk.
“Daar is baie faktore wat bevraagteken kan word as iemand so rondspring, byvoorbeeld lojaliteit, self-motivering en deursettingsvermoë.”
Leach sê dit kan vir ʼn potensiële werkgewer lyk of jy nie lojaal is nie of dat jy dalk persoonlike probleme het wat verhoed dat jy lank by ʼn werkgewer bly. “Dit is ook nadelig vir jou eie groei en ontwikkeling as jy nie lank genoeg by ʼn organisasie bly om jouself te bevorder en om die nodige ondervinding op te doen om te spesialiseer nie.
“Werkgewers soek dikwels iemand wat oor die langtermyn ʼn belegging is vir die maatskappy en gee voorkeur aan die individu wat ambisie wys en self ook langtermyndoelwitte vir groei stel.”
In 2014 het die werwingsfirma Robert Half ʼn studie onder 200 bestuurders van Britse maatskappye gedoen. Daar is bevind mense wat vyf werke in tien jaar gehad het stem voornemende werkgewers negatief.
Meer as een uit drie (36%) van die respondente het gesê hulle sal “hoogs waarskynlik” negatief wees oor sulke kandidate, terwyl 53% gesê het hulle sal “moontlik” só voel. Slegs 11% het aangedui hulle is nie gepla oor hoeveel werke ’n persoon al gehad het nie.
“Besighede is op soek na mense wat verbind is tot die organisasie en kan bydra tot die bereiking van sy kort- en langtermyndoelwitte,” sê Phil Sheridan, besturende direkteur van Robert Half in die Verenigde Koninkryk (VK).
“Te veel werkrondvallery kan ’n rooi vlag word.”
“Terwyl daar geen optimale periode is om by ’n werk te bly nie, is die geheim om vordering te toon. Jy moet op jou CV kan wys jy het die rol bemeester, waarde aan jou werkgewer verskaf en erkenning vir jou werk verdien.
“Dit kan in die vorm van bevordering en/of bykomende werkverantwoordelikheid wees en vat gewoonlik vier of meer jaar om te bereik,” sê hy.
Hoekom baie rondbeweeg?
Daar is ook ’n ander sy van die munt. Diegene wat gereeld van werk verander, kan dit juis doen vir groeidoeleindes en weens toestande buite hulle beheer.
Volgens Leach verlaat personeel hul werke om verskeie redes; die werkgewer sal wil weet presies waarom die werknemer so vinnig van werk verander. “Dit is belangrik vir die werkgewer om seker te maak, want soms het persone werklik goeie en regverdige redes waarom hulle nie lank by ʼn werk bly nie.”
Sy sê dit is goed om nie te lank in sekere bedrywe en poste te werk nie. “Een voorbeeld hiervan is ʼn dienssentrum. Hierdie soort omgewing het gewoonlik nie geleenthede vir groei nie, maar is wel ʼn geleentheid om goeie ervaring op te bou. Dus sal dit sin maak as ʼn individu met potensiaal nie lank in so pos bly nie.”
“ʼn Verdere voordeel is blootstelling en ondervinding in verskeie maatskappye en in verskillende velde wat ʼn mens op jou CV kan sit.”
Volgens Sheridan was die ekonomie baie wisselvallig oor die laaste klompie jaar; werkgewers sal begryp dat kandidate soms slegs kort periodes in sekere poste kon aanbly.
55% van die respondente in ’n studie deur die personeelfirma RecruitFi het aangetoon dat swerfwerkery geen negatiewe impak op hul loopbane gehad het nie.
Ryan Kahn, ’n loopbaanafrigter en die stigter van die personeelagentskap Hired Group, is ten gunste van veelvuldige werke. “Dit is iets wat mense in hul loopbane móét doen, want dit diversifiseer hul werkomgewings en laat hulle besef wat hul voor- en afkeure is.”
“Daarbenewens kan dit jou help om kennis in ’n bepaalde spesialisarea – soos tegnologie – op te doen terwyl jy ook jou netwerk professionele bande opbou.”
Daar is ’n wye en steeds groeiende kloof tussen ouer en jonger geslagte se sieninge hieroor. In ’n studie deur Payscale.com is bevind dat die helfte van Baby Boomer-respondente (gebore tussen 1946 en 1964) meen jy moet vir vyf jaar of langer in ’n posisie aanbly. Hierdie syfer is slegs 13% vir die Millenniale generasie (gebore tussen 1980 en 2000).
Millenniale werkers het laer verwagtinge van hul werkgewers en werk in snelveranderende bedrywe soos die IT-sektor; dis hoekom hulle nie lank in een pos wil vertoef nie. Hul omstandighede, soos geen gesinne of huisverbande nie, laat hulle ook toe om vinniger van werk te verander en te trek.
Sommerfield, Jessica. s.j. How often should you switch jobs? What to consider before quitting. Moneyning. http://moneyning.com/career/how-often-should-you-switch-jobs-what-to-consider-before-quitting/.
Chapman, J. 2014. Experts warn job-hopping could damage your career. Daily Express, 8 September. http://www.express.co.uk/news/uk/508489/job-hopping-could-damage-your-career.
Henry, Z. 2015. What jop-hopping is really costing you. Inc.com, 23 Julie. http://www.inc.com/zoe-henry/what-job-hopping-is-really-costing-you.html.